C 104/6

Obvestilo podjetjem, ki nameravajo leta 2022 v Evropsko unijo uvažati ali iz nje izvažati nadzorovane snovi, ki tanjšajo ozonski plašč, in podjetjem, ki nameravajo v letu 2022 te snovi proizvajati ali uvažati za laboratorijsko in analitsko uporabo bistvenega pomena

(2021/C 104/06)

1. To obvestilo je naslovljeno na podjetja, ki jih zajema Uredba (ES) št. 1005/2009 Evropskega parlamenta in Sveta z dne 16. septembra 2009 o snoveh, ki tanjšajo ozonski plašč ( 1 ) (Uredba), in ki nameravajo v letu 2022: (a) v Evropsko unijo uvažati oziroma iz nje izvažati snovi iz Priloge I k Uredbi ali (b) proizvajati ali uvažati te snovi za laboratorijsko in analitsko uporabo bistvenega pomena v Evropski uniji. Protokol o Irski/Severni Irski (2) določa, da se Uredba (ES) št. 1005/2009 uporablja za Združeno kraljestvo in v njem v zvezi s Severno Irsko. To pomeni, da je treba sklicevanja na Evropsko unijo v tem obvestilu razumeti tako, da vključujejo Severno Irsko.

2. Zajete so naslednje skupine snovi: Skupina I : CFC 11, 12, 113, 114 ali 115; Skupina II : drugi popolnoma halogenirani CFC; Skupina III : halon 1211, 1301 ali 2402; Skupina IV : ogljikov tetraklorid; Skupina V : 1,1,1-trikloretan; Skupina VI : metilbromid Skupina VII : delno halogenirani bromofluoroogljikovodiki; Skupina VIII : delno halogenirani klorofluoroogljikovodiki; Skupina IX : bromoklorometan.

3. Za vsak uvoz ali izvoz nadzorovanih snovi (3) je potrebno dovoljenje Komisije, razen v primerih tranzita, začasne hrambe, carinskega skladiščenja ali postopka proste cone iz Uredbe (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti (Modernizirani carinski zakonik) (4), ki ne traja dlje kot 45 dni. Za vsako proizvodnjo nadzorovanih snovi za laboratorijsko in analitsko uporabo bistvenega pomena je potrebno predhodno dovoljenje.

4. Za naslednje dejavnosti veljajo količinske omejitve: (a) proizvodnja in uvoz za laboratorijsko in analitsko uporabo; (b) uvoz za prosti promet v Evropski uniji za nujno uporabo (haloni); (c) uvoz za prosti promet v Evropski uniji za uporabo za surovine; (d) uvoz za prosti promet v Evropski uniji za uporabo za predelovalna sredstva. Komisija dodeli kvote za (a), (b), (c) in (d). Kvote se določijo na podlagi zahtevkov za kvote in: — v skladu s členom 10(6) Uredbe in Uredbo Komisije (EU) št. 537/2011 (5) za primer (a) zgoraj; — v skladu s členom 16 Uredbe za primere (b), (c) in (d) zgoraj.

Za dejavnosti, navedene v odstavku 4

5. Vsako podjetje, ki želi v letu 2022 uvažati ali proizvajati nadzorovane snovi za laboratorijsko in analitsko uporabo bistvenega pomena ali uvažati nadzorovane snovi za nujno uporabo (haloni), za surovine ali za predelovalna sredstva, mora slediti postopku, ki je opisan v odstavkih 6 do 9.

6. Podjetja, ki se še niso registrirala v sistemu izdaje dovoljenj za snovi, ki tanjšajo ozonski plašč (https://webgate.ec.europa.eu/ods2), morajo to storiti pred 17. majem 2021 .

7. Podjetje mora izpolniti in predložiti zahtevek za kvote , ki je na spletu na voljo v sistemu izdaje dovoljenj za snovi, ki tanjšajo ozonski plašč. Zahtevek za kvote bo v sistemu za izdajo dovoljenj za snovi, ki tanjšajo ozonski plašč, na spletu na voljo od 17. maja 2021.

8. Komisija bo za veljavne štela samo ustrezno izpolnjene zahtevke za kvote , ki ne bodo vsebovali napak in jih bo prejela do 17. junija 2021 . Podjetja poziva, naj zahtevke za kvote predložijo čim prej in dovolj pred rokom, da bodo pred rokom mogoči morebitni popravki in ponovna predložitev.

9. Predložitev zahtevka za kvote sama po sebi ne daje pravice do uvoza ali proizvodnje nadzorovanih snovi za laboratorijske in analitske uporabe bistvenega pomena ali za uvoz nadzorovanih snovi za nujno uporabo (haloni), za surovine ali za predelovalna sredstva. Pred takšnim uvozom ali proizvodnjo v letu 2022 morajo podjetja zaprositi za dovoljenje z uporabo zahtevka za dovoljenje , ki je na voljo na spletu v sistemu izdaje dovoljenj za snovi, ki tanjšajo ozonski plašč.

Za uvoz za področja uporabe, ki niso navedena v odstavku 4, in za izvoz

10. Vsako podjetje, ki želi v letu 2022 izvažati nadzorovane snovi ali jih uvažati za področja uporabe, ki niso navedena v odstavku 4, mora slediti postopku, ki je opisan v odstavkih 11 in 12.

11. Podjetja, ki se še niso registrirala v sistemu izdaje dovoljenj za snovi, ki tanjšajo ozonski plašč, morajo to storiti čim prej.

12. Pred uvozom za področja uporabe, ki niso navedena v odstavku 4, ali izvozom v letu 2022 morajo podjetja zaprositi za dovoljenje z uporabo zahtevka za dovoljenje , na voljo na spletu v sistemu izdaje dovoljenj za snovi, ki tanjšajo ozonski plašč.

(1) UL L 286, 31.10.2009, str. 1.

(2) https://eur-lex.europa.eu/legal-content/SL/TXT/?uri=CELEX%3A12020W/TXT#d1e32-102-1

(3) Dovoljen je lahko samo uvoz ali izvoz, ki je na podlagi člena 15 in člena 17 izvzet iz splošne prepovedi uvoza in izvoza.

(4) UL L 145, 4.6.2008, str. 1.

(5) Uredba Komisije (EU) št. 537/2011 z dne 1. junija 2011 o mehanizmu za dodeljevanje količin nadzorovanih snovi, ki so dovoljene za laboratorijske in analitične uporabe v Uniji v skladu z Uredbo (ES) št. 1005/2009 Evropskega parlamenta in Sveta o snoveh, ki tanjšajo ozonski plašč (UL L 147, 2.6.2011, str. 4).